آمریکا، ایرانلا نوکلئر مذاکیره‌لرینده سون مرحله‌یه چاتدیقلارینی و ایرانین بیر نئچه هفته عرضین‌ده آنلاشمایا قاییتماماسی حالیندا آنلاشمایا قاییتماغین ممکن اولمایاجاغینی آچیقلادی.
آمریکا دیش ایشلری باخانلیغیندان بیر یئتکیلی، تله‌کنفرانس یولویلا ژورنالیستلره، ایران ایله ۵+۱ اؤلکه‌لری آراسیندا ایرانین نوکلئر پروگرامینین قارشی‌سینی آلماق اوچون ۲۰۱۵ده امضالانان "برجام" آنلاشماسینا قاییدیش دانیشیقلارینین گئدیشی حاقیندا بیلگی وئردی.
یئتکیلی، دانیشیقلارین سون مرحله‌سین‌ده اولدوقلارینی و ایرانین نوکلئر فعالیتلرینی داوام ائتدیردیگی اوچون بو پروسه‌نین واختینین دارالدیغینی بیلدیردی.
"ایرانین نوکلئر فعالیتلرینده‌کی ایرلیله‌ییش سرعتینی نظره آلساق، آنلاشما الده اوچون بیر نئچه هفته‌میز قالدی. بو نقطه‌دن سونرا تأسف کی، برجاما قاییتماق و آنلاشمانین بیزه وئردیگی نوکلئر سلاحلارین یاییلماسینی اؤنله‌مک فایدالارینی گئری گتیرمک آرتیق ممکن اولمایاجاق" دئدی.
آمریکانین تحریملرین لغوی اوچون لازیم اولان هر آددیمی آتماغا حاضر اولدوغونو قید ائد‌ن یئتکیلی، ایرانین آنلاشمایا قاییتماما سئچیمی ایله باغلی:
«عکس حالدا تپکیمیزی گوجله‌ندیرمه‌لی اولاجاغیق و بو دا داها چوخ باسقی دئمکدیر». دئدی.
